***Robinsonekspedisjonen*** er en norsk reality-serie som er blitt sendt på TV3 fra 1999 til 2013, på TV 2 fra 2015 til 2016 og igjen på TV3 fra 2021. Konseptet går ut på at en gruppe mennesker (vanligvis 16-20 personer) skal bo på en øde sydhavsøy i 30 dager med minimalt av utstyr og mat. De deles inn i to lag som skal kjempe mot hverandre i ulike konkurranser. Det tapende laget må stemme ut en av sine medlemmer. Halvveis i oppholdet blir lagene slått sammen og konkurransen blir individuell. Vinneren kåres av de deltakerne som ble stemt ut etter sammenslåingen.

*Robinsonekspedisjonen* regnes som den første norskproduserte reality-TV-serien og er en norsk utgave av den svenske *Expedition Robinson* som har gått siden 1997. Dansk TV3 har sendt sin versjon siden 1998. Mannen bak TV-formatet er briten Charlie Parsons. Formatet er solgt til over 45 land.

Nils Ole Oftebro var programleder i første sesong (1999), mens neste 14 sesongene ble ledet av Christer Falck (som var vinner av første sesong). Fra 2021 ledes det av Silje Torp.

Serien er produsert av Strix Televisjon.

Serien ble tildelt Gullruten i klassen beste dokudrama i 2000 og beste reality i 2002. I tillegg har deltakerne Alita Dagmar Kristensen og Maria Voss blitt nominert i klassen for beste deltaker under henholdsvis Gullruten 2011 og 2023.

Konseptet og ideen er dels utviklet på bakgrunnen av de kjente bøkene *Robinson Crusoe* og *Fluenes herre*: Et visst antall mennesker strander på en øde øy etter et forlis. Og etter et skipsforlis har man hverken proviant, redskaper eller kunnskap om det stedet man forliser på.

Handling – regler
-----------------

Alle potensielle deltakere må gjennomgå relativt tøffe tester, blant annet hos psykolog, før de får klarsignalet til å delta. Folk som har vært innlagt på psykiatrisk sykehus, blir vanligvis vraket. Det samme gjelder folk med rusproblemer, ensomhetsproblemer, overdrevne forventninger og liknende.

De utvalgte blir så sendt på en sydhavsøy i Sørøst-Asia (Filippinene og Malaysia) med bare ett valgfritt «hjelpemiddel» og uten mat; den må de skaffe selv – eller vinne i konkurranser.

Deltagerne blir i første halvdel av serien delt opp i to lag som konkurrerer mot hverandre to ganger per episode. Den første konkurransen er en såkalt «kappestrid» der det vinnende laget får en eller flere goder i premie. I den andre konkurransen, som kalles «Robinsonkamp», kjemper lagene mot hverandre for å unngå utstemning. Det laget som taper «Robinsonkampen» må møtes i det såkalte «Øyrådet» der de må avgi stemmer på den i gruppen de mener bør stemmes ut av konkurransen. Den som får flest stemmer, må forlate konkurransen og øya. Den utstemte får så privilegiet til å bestemme hvem som skal være kaptein i gruppen i neste konkurranse. Kapteinen for gruppen er også immun mot å bli utestemt slik at han/hun sitter trygt om vedkommendes gruppe skulle tape «Robinsonkampen».

Når antall deltakere blir halvert blir de to lagene slått sammen slik at det blir en individuell kamp. I «Robinsonkampen» premieres vinneren med immunitet. De deltakerne som klarer seg helt til sammenslåinga, får senere være med på å bestemme hvem som skal bli årets «Robinson» i det siste og avgjørende «øyrådet».

* I enkelte sesonger har utstemte deltakere fått en ny sjanse til vende tilbake til konkurransen ved å oppholde seg på en øde øy; «Skjebnens øy», der de skulle kjempe mot andre ustemte deltakere. Den første utstemte deltakeren etter sammenslåingen fikk valget mellom å forlate konkurransen for godt eller ta sine sjanser på «Skjebnens øy». Der måtte han/hun vente alene til neste utstemte konkurrent (som valgte Skjebnens øy) ankom. De to utstemte skulle så kjempe med hverandre i en utvalgt konkurranse der den som tapte, var ute av *Robinson* for alltid. Den som vant konkurransen, måtte så vente på den neste utstemte deltakeren som utfordret han/hennes sjanser til å returnere. Like før finalen fikk den som stod igjen på «Skjebnens øy», vende tilbake til *Robinson* for å konkurrere om en eventuell finale.
* Juksing i konkurranser eller andre brudd på reglene blir straffet enten ved at den personen som jukset, blir straffet eller hele gruppen. Den som har immunitet i det neste øyrådet, kan risikere å miste denne som straff.

Bakgrunn
--------

Det var senhøsten 1998 at TV3 besluttet å lage en norsk versjon.

Vinnere
-------

* 1999: Christer Falck
* 2000: Therese Andersen Hov
* 2001: Mia Martinsen
* 2002: Ann Karene Molvig
* 2003: Emil Orderud
* 2004: Jan Stian Gundersen
* 2007: Ann-Kristin Otnes
* 2008: Tom Andre Tveitan
* 2009: Lina Iversen
* 2010: Alita Dagmar Kristensen
* 2011: Lillan Ramøy
* 2012: Elisabeth Nielsen
* 2013: Bjørn Tore Bekkeli
* 2015: Maiken Sæther Olsen (f. 1993) (Harstad)
* 2016: Thomas Larsen (Stavanger)
* 2021: Maiken Charlotte Hetle
* 2022: Are Lundby Kvaal

Deltakere
---------

Se: Liste over deltakere i Robinsonekspedisjonen

Sesong 1 (1999)
---------------

Utdypende artikkel: Robinsonekspedisjonen sesong 1

Det var 16 deltakere i denne sesongen. Disse ble plukket ut blant 5100 søkere. Ekspedisjonen forgikk på øya Cadlao utenfor Filippinene. Finalistene tilbrakte 42 døgn på øya. Det ble gjort 500 timer med opptak som ble klippet ned til 13 episoder. Opptakene ble gjort i juni og juli. Det ble holdt Robinsonkamp og øyråd i alle episodene unntatt sammenslåingsepisoden. Kappestriden ble introdusert i program tre.

Se også: Liste over deltakere i Robinsonekspedisjonen

Sesong 2 (2000)
---------------

Utdypende artikkel: Robinsonekspedisjonen sesong 2

Konkurransen varte i 47 døgn, og det var 16 deltakere. Denne gangen foregikk ekspedisjonen på øya Tengah i Sørøst-Malaysia.

Denne sesongen ble beskrevet som en gullgruve for TV3, etter at den innbrakte ca. 20 millioner kroner brutto. Den sto dermed i kontrast til forrige sesong som gikk med tap.

Sesongpremiere var 10. september, og finalen ble sendt den 3. desember.

Sesongpremieren ble sett av 418 000. Derfra steg seertallene gradvis. En av episodene i oktober ble sett av rekordhøye 544 000 seere. Denne rekorden ble hårfint slått to uker etter med 545 100 seere, og denne ble igjen slått av nest siste episode som hadde 569 000 seere. Selve finalen ble i snitt sett av 615 000 (705 000 på det meste). Snittet på 615.000 seere gav en markedsandel på 31,6 prosent, hvilket betød at hver tredje nordmann som så TV i tidsrommet, så på Robinson-ekspedisjonen. Denne utgaven av Robinson er (per 2009) den meste sette og hadde 505 000 seere i snitt.

Se også: Liste over deltakere i Robinsonekspedisjonen

Sesong 3 (2001)
---------------

Utdypende artikkel: Robinsonekspedisjonen sesong 3

Det var ca. 6000 som søkte om å få delta denne sesongen. Sesongpremieren var 9. september 2001, mens finalen ble sendt 2. desember samme år. Programleder var Christer Falch.

Se også: Liste over deltakere i Robinsonekspedisjonen

Sesong 4 (2002)
---------------

Bare i overkant av 500 hadde søkt om å få delta dette året. 18 stykker ble plukket ut til å delta.

Bokseren Thomas Hansvoll og freestylealpinist Kari Traa ble sendt til Malaysia for å trene deltakerne foran den såkalte «Øylympiaden».

Alle utstemte deltakere fikk tilbud om å komme til «Skjebnens øy», et sted der de kunne ha muligheter for å kjempe seg tilbake til konkurransen. Den som valgte dette alternativet, måtte tilbringe tiden på denne øya til neste utstemte deltager kom. Deretter ble det holdt en konkurranse der den som tapte, var ute av Robinsonekspedisjonen for alltid. Den som seiret, måtte vente på neste utstemte deltaker. Den personen som stod seirende like før finalen, fikk finaleplass. Sesongpremieren var den 22. september og finalen den 15. desember.

Seertallene for sesongpremieren var på 340 000, mens finalen ble sett av 469 000 (på det meste 552 000). Sesongen som helhet hadde et snitt på 352 000 seere.

Se også: Liste over deltakere i Robinsonekspedisjonen

Sesong 5 (2003)
---------------

Det var rundt 2000 som hadde søkt om å delta denne sesongen. Av disse ble 16 deltakere plukket ut. Sesongpremieren gikk den 7. september, mens finalen gikk 7. desember.

Sesongpremieren ble sett av 328 000, mens finalen ble fulgt av 302 000 seere. Sesongen som helhet hadde et seersnitt på 300 000. Administrerende direktør Arne-Inge Christophersen i mediebyrået Initiative Universal mente at de svake seertallene for finaleepisoden skyldest at den gikk samtidig med TV 2s håndballkamp mellom Norge og Romania.

Se også: Liste over deltakere i Robinsonekspedisjonen

Sesong 6 (2004)
---------------

Det var ca. 3 000 søkere til denne sesongen. 20 deltakere ble plukket ut og fikk delta i konkurransen. Premien var på 350 000, og «Det endelige oppgjøret» var undertittelen på denne sesongen.

Ingen av sesongens Robinson-deltakere ble sendt direkte ut av konkurransen. De utstemte havner i «Utopia», en annen sydhavsøy der de hadde en sjanse til å kjempe seg tilbake til finalen. Sesongpremieren var den 5. september, og finalen gikk den 5. desember. Sesongpremieren ble sett av 258 000 og finalen 339 000 (på det meste 433 000). Sesongen som helhet hadde et seersnitt på 276 000.

Se også: Liste over deltakere i Robinsonekspedisjonen

Sesong 7 (2007)
---------------

Det var ca. 3 500 som søkte om å få delta dette året. Sesongpremieren ble sendt den 9. september, og finalen den 2. desember. Det var 19 deltagere.

Sesongpremieren hadde 215 000 seere, mens finalen ble sett av 252 000. Sesongen som helhet hadde et snitt på 216 000 seere.

Sesong 8 (2008)
---------------

Sesongstart var 14. september, og finalen ble sendt 14. desember. Det var med 20 deltagere fra starten.

2008-versjonen fikk undertittelen «himmel eller helvete», der det ene laget skulle få fråtse i luksusgoder, mens det andre laget ble plassert i en kald grotte. I første episode fikk de to lagene en oppgave, og det var utfallet av denne oppgaven som avgjorde deltagernes tilværelse på øya i Malaysia.  

«Himmel eller helvete» handler om boforholdene. De som må bo dårlig, blir henvist til en grotte med «flaggermus og flaggermuslort». Ordningen med dette klasseskillet ble avviklet etter et par-tre uker.

20 deltakere var med fra starten av. Rekordmange deltakere trakk seg fra denne sesongen, og TV3 måtte derfor bruke alle reservene. Det var ca. 7 000 som søkte om å få delta, noe som var rekordhøyt for serien.

2008-versjonen ble en suksess rent seermessig og endte som den mest sette ekspedisjonen siden 2000. Sesongpremieren hadde 333 000 seere, mens finalen ble sett av 464 000 (565 000 på det meste). Sesongen hadde et gjennomsnitt på 365 000 seere. 2000-sesongen av Robinson er fortsatt den mest sette på TV3. Den gang fulgte 505 000 i gjennomsnitt hver episode.

Se også: Liste over deltakere i Robinsonekspedisjonen

Sesong 9 (2009)
---------------

Utdypende artikkel: Robinsonekspedisjonen sesong 9

Det var ca. 6 000 som søkte om å få delta i denne sesongen. Sesongpremieren var den 6. september, og det var med 20 deltagere fra starten.

Sesong 10 (2010)
----------------

Nytt for sesongen var at deltakerne ble delt opp i lag «Sør» og lag «Nord», hvor disse besto av nordlendinger og sørlendinger. Ute i spillet kom også inn et tredje lag, lag «Vest», som ble integrert med de to andre lagene ved sammenslåingen. De fire som sloss for å komme til finalen, var Alita Dagmar Kristensen (Nord), Stian Alexander Schie (Sør), Atle Hansen (Sør) og Tone Valle Olsen (Sør). Kristensen vant og var automatisk i finalen og kunne velge ut en av de gjenværende tre, som ble sendt ut av konkurransen, og fikk dobbeltstemme i utvelgelsen av «Årets Robinson». Kristensen valgte Olsen, og Schie slo Hansen i en siste konkurranse og var dermed i finalen med Kristensen. Alita Dagmar Kristensen fikk flest stemmer i det siste øyrådet og vant Robinsonekspedisjonen 2010.

Sesongen hadde i gjennomsnitt 363 000 seere per episode.

Se også: Liste over deltakere i Robinsonekspedisjonen

Sesong 11 (2011)
----------------

Første sending ble vist 4. september, og sesongen ble filmet på Filippinene, samme som sesong 1. Nytt for sesongen var at sesongen startet med «gammel mot ung» konsept, hvor lagene ble delt opp hvor de unge (20-årene) skulle kjempe mot de eldre (40-årene). Inn som et ekstra moment kom et nytt lag, bestående av fire personer i 30-årene. Disse ble delt i to, og måtte velge personer fra de to første lagene, som tilslutt ble lag Nord og lag Sør.

Også nytt i sesongen var at en av deltakerne fikk mulighet til å gjøre en avtale om å bli «Bøddel». Dette innebar at deltakeren fikk merket tre andre deltakere. Om bøddelen ikke ble avslørt etter tre øyråd ville de tre bli tatt ut av konkurransen. Nikolina Miletic ble utvalgt som bøddel, og hun ble avslørt i det tredje øyrådet, som førte at hun ble sendt hjem isteenfor de tre merkede. Vinner av sesongen ble Lillan Ramøy, som mottok 300 000 i premie.

Se også: Liste over deltakere i Robinsonekspedisjonen

Sesong 12 (2012)
----------------

Sesong 12 ble spilt inn i Norge på vinteren, og var den første sesongen utenfor Asia. Lokalitetene var på Rauland i Telemark, og under innspillingen ble det så kaldt at deltakerne måtte evakueres. Temperaturen var nede i minus 30 grader, og flere av deltakerne fikk frostskader.

Vinterversjonen av *Robinson* ble dårlig likt av seerne og etter noen få episoder raste seertallene nedover. Premiere ble sett av 244 000, noe som ble betegnet som bra. Men etter det begynte seertallene å falle kraftig og etter fire episoder var det nede på 85 000, noen som er det laveste som har blitt registrert for seriens historie.

Se også: Liste over deltakere i Robinsonekspedisjonen

Sesong 13 (2013)
----------------

Dette var en spesial-sesong bestående av tidligere Robinson-deltakere og deltakere fra andre reality-serier. Den hadde undertittelen «*Paradise vs Robinson*» og var i utgangspunktet lagt opp som en rivalisering mellom tidligere Robinson-deltagere og tidligere deltakere av *Paradise Hotel*. Etter noen dager kom det imidlertid inn seks nye deltagere fra *Farmen* og *71 grader nord*. Disse skulle være utfordrere og utgjorde et tredje lag, inntil medlemmene i det laget som viste seg som svakest ble fordelt på de to sterkeste lagene. I semifinalen skulle de fire siste kjempe om de to finaleplassene. Disse var Bjørn Tore Bekkeli, Marit Herstad, Carl Eliassen og Hans Olaf Hess. Den første konkurransen var planken. Denne vant Bekkeli og han sikret seg dermed den første av finaleplassene. De andre tre måtte deretter gjennom en oppfattende hinderløype som Carl Eliassen vant overlegent. Han fikk dermed den siste finaleplassen. I finalen vant Bekkeli med en stemmes overvekt (6 av 11 stemmer).

Se også: Liste over deltakere i Robinsonekspedisjonen

Sesong 14 (2015)
----------------

Denne sesongen er i likhet med flere tidligere sesonger spilt inn på en øde øy på Filippinene. Det er 20 deltakere fra hele landet, inkludert 2 utfordrere.

Sesongen ble i sin helhet innspilt og produsert av TV3 sommeren 2014 og var klar til å sendes til høsten. Disse planene fikk imidlertid en brå stopp allerede i august da konseptet overraskende ble solgt til TV 2. Det var en ferdigklipt versjon som TV 2 fikk av TV3, men for å gi den en form som var mer i tråd med TV 2s verdier ble den klippet om en del.[] Blant annet så ble en sekvens der deltakerne ble inndelt i lag etter hvor høy IQ de hadde, kuttet av TV 2.

Sesongpremieren på TV 2 hadde i snitt 480 000 seere og ble den mest sette noensinne, men målt med TV 2s egne tall for sendetiden ble det likevel en nedtur. Programmet tok over sendetiden til "Tjukken og lillemor" som hadde en snitt på 725 000 seere. Finalen ble imidlertid kun sett av 302 000.

Se også: Liste over deltakerne

Sesong 15 (2016)
----------------

Den førte sesongen produsert og innspilt av TV 2.

Sesong 16 (2021)
----------------

Etter to sesonger på TV 2 er serien tilbake på TV3. Sesongen blir ledet av Silje Torp da Christer Falck valgte å gi seg etter siste sesong på TV2. Sesongen har også fått ny produsent Nordisk Film, tidligere sesonger ble produsert av Strix Television. Sesongpremieren var 30. august 2021.

Årets deltakere er: Henrik Holm, Linn Mangset, Njaal Benjamin Lien, Adrian Olafsen, Nicolai Simensen, Maria Amalie Andersen, Lars Pedersen Due, Sana Khoshnood, Tariq Arshad, Maiken Charlotte Hetle, Mathias Nilsson, Line Elisabeth Espevik, Tor Bjarne Martiniussen, Renato Florida Kristensen, Hanne Nordby, Veronika Helen Svartvatn, Nazila Emapenah, og Samuel Atanosov.

Se også: Liste over deltakerne

Sesong 17 (2022)
----------------

Den 17. sesongen av Robinsonekspedisjonen ble spilt inn i Malaysia våren 2022. Programleder for denne sesongen er Silje Torp, som også ledet den foregående sesongen. Nytt for denne sesongen, er at de utstemte deltakerene ikke sendes hjem, men blir sendt til en liten øy. På øyen må de utstemte deltakerene kjempe mot hverandre og holde seg så lenge at de får muligheten til å kjempe seg tilbake til ekspedisjonen. Sesongpremiere er 5. september 2022.

Nytt av året er at det spilles inn en ukentlig podcast, Robinsonpodden.

Årets deltakere var: Norma Brisbois, Andreas Carlsen, Liselotte Petersen, Camilla Smith, Elisabeth Berland, Ferdinand Joppe Udness, Karim Sabeur, Knut Even Nomerstad, Heidi Dorris Aas, Are Kvaal, Maria Voss, Philip Raabe, Robby Nordfjeldmark, Susann Moen, Karoline Victorsson, Rune Andre Olsen, Maren Haugli, June Folkestad, Nissen Flindt Haugstad og Daniel Gimnes.

Se også: Liste over deltakere i Robinsonekspedisjonen

Robinson VIP
------------

I 2005 sendte TV3 en skandinavisk variant med B-kjendiser fra aller tre land som deltakere. Dette var en spesialutgave av *Robinsonekspedisjonen*. Deltakerne i denne bestod av kjendiser fra Norge, Danmark og Sverige. Lagene var inndelt etter nasjonalitet. Christer Falck var programleder for det norske laget, mens Mikkel Beha Erichsen og Robert Aschberg var programledere for henholdsvis det danske og det svenske lagene. I tillegg til Robinson var serien inspirert av den britiske realityserien *I'm A Celebrity, Get Me Out Of Here,* som hadde gått på ITV siden 2002.

De norske laget bestod av Jan Simonsen, Gry Jannicke Jarlum, Ole Klemetsen, Janne Rønningen og Lene Elise Bergum. Danskene stilte blant annet med fribryteren Asbjørn 'Bear' Riis, mens svenskene hadde fribryteren Frank Andersson som en av sine mest profilerte deltakere. Jan Simonsen og Ole Klemetsen var de to eneste på det norske laget som var med helt til siste episode. De balanserte på planken sammen med de tre svenskene Peter Wahlbeck, Frank Andersson og Tilde Fröling. Den svenske skuespilleren Tilde Fröling gikk til topps. I finaleavstemningen slo hun den norske finalisten Jan Simonsen med fem mot fire stemmer. Danske Asbjørn Riis oppnådde tre stemmer.

Det kom flere beskyldninger om at det foregikk juks blant deltakerne.

Premieren ble sett av 329 000 i Norge (høyere en premieren av både 2003- og 2004-sesongen), noe som ga en markedsandel på 30,2 prosent. Men etter det falt seertallene betydelig og etter tre uker var 100 000 forsvunnet.

Seertall
--------

Tabellene viser gjennomsnittlig seertall for hver sesong, samt seertallene for sesongpremiere og finale.


| Sesong | År | Snittall | Premiere | Finale | Premiere (nett-TV) |
| --- | --- | --- | --- | --- | --- |
| **1**. | 1999 | 300 000 | 334 000 | 369 000 |  |
| **2**. | 2000 | 505 000 | 418 000 | 615 000 |  |
| **3**. | 2001 | 356 000 | 384 000 | 468 000 |  |
| **4**. | 2002 | 352 000 | 340 000 | 469 000 |  |
| **5**. | 2003 | 300 000 | 328 000 | 302 000 |  |
| **6**. | 2004 | 276 000 | 258 000 | 339 000 |  |
| **7**. | 2007 | 216 000 | 215 000 | 252 000 |  |
| **8**. | 2008 | 365 000 | 333 000 | 464 000 |  |
| **9**. | 2009 | 335 000 | 351 000 | 386 000 |  |
| **10**. | 2010 | 363 000 | 449 000 | 340 000 |  |
| **11**. | 2011 | 235 000 | 288 000 | 226 000 |  |
| **12**. | 2012 |  | 244 000 |  |  |
| **13**. | 2013 | 228 000 | 295 000 |  | 23 000 |
| **14**. | 2015 | 368 000 | 480 000 | 302 000 |  |

Seertall på nett-TV vil normalt måles de første ti timer etter at episoden er gjort tilgjengelig.

* For referanser: Se sesongoversikt.

Annet
-----

Hydro Texaco og Kodak var hovedsponsorer de første årene og hadde betalt over én million kroner i sponsorpenger i 1999. De skaffet seg opsjon på flere sesonger dersom serien skulle bli en suksess.

I desember 2000 ble programmet kåret til årets TV-program av Dagbladets lesere. Programmet fikk 732 stemmer. På andre og tredje kom *Først & Sist* med Fredrik Skavlan og *Gutta på tur* på TV 2. TVNorges *71° nord* inntok fjerdeplassen, mens *Tore på sporet* på NRK1 ble nummer fem.

Psykologen John Sandstrøm var involvert i de to første Robinsonekspedisjonene, men valgte å trekke seg på grunn av at han mente kanalen behandlet deltakerne stadig mer hensynsløst. Han uttalte til barnevakten.no at: «*Etter hvert som realitykonseptet fikk utvikle seg, har programmet blitt stadig mer ekstremt*» Sandstrøm uttalte til NRK i 2004 at: «...*etter hvert som produksjonsselskapene fikk mer erfaring, tok de mer selvstendige beslutninger om hvem som skulle være med*».

Se også
-------

* Oversikt over norske reality-TV-serier

Fotnoter
--------

1. ↑  Therese Andersen er født 1978 i Larvik. Hun studerte helsefag og arbeidet som butikkmedarbeider og aerobic-/spinninginstruktør forut for sin deltakelse i *Robinson*. Hun slo Ihne Vagmo i finalen.
2. ↑  May-Irmelin "Mia" Martinsen er født 1978 i Tromsø. Hun arbeidet i utelivsbransen forut for sin deltakelse i *Robinson*. Hun slo Trude H. Holte og Anders Dahle i finalen.
3. ↑  Ann Karen Molvig er født 1976 i Moss. Hun jobbet som førskolelærer forut sin deltakelse i Robinson. Hun slo Halvard Gjerdebakken i finalen.
4. ↑  Emil Orderud er født 1980 i Sørumsand. Han var ingeniørstudent ved NTNU forut for sin deltakelse i *Robinson*. Han slo Espen Halvorsen i finalen.
5. ↑  Jan Stian Gundersen er født 1978 i Stavanger. Han jobbet som bartender forut for sin deltakelse i *Robinson*. Han slo Tone Melstveit og Anne Sivertsen i finalen.
6. ↑  Alita Dagmar Kristensen er født 1985 i Alta. Hun jobbet som lærer forut for sin deltakelse i Robinson. Hun slo Stian Alexander Schie i finalen.

Referanser
----------

1. ↑  .
2. ↑  .
3. ↑  «Robinsonekspedisjonen tilbake på TV3 – Vikingane-profil blir programleder». *Kampanje.no*. Besøkt 9. august 2021.
4. ↑  «Gullruten: Vinnerne». *ba.no*. 10. juni 2000. Besøkt 29. april 2023.
5. ↑  «NRK er gullruten». *nrk.no*. 9. juni 2002. Besøkt 29. april 2023.
6. ↑  «Disse kan vinne Gullruten». *kampanje.com*. 31. mars 2011. Besøkt 29. april 2023.
7. ↑  «Gullruten-rekord for Viaplay - kaster NRK ut av dramakampen». *kampanje.com*. 17. april 2023. Besøkt 29. april 2023.
8. ↑  VG - Tøffere Robinson (2001)
9. 1 2  Dagbladet - En av dem blir Robinson (1999) Arkivert 6. oktober 2014 hos Wayback Machine.
10. ↑  Dagbladet - Robinson-deltakerne får krisehjelp Psykolog-vakt døgnet rundt (1999) Arkivert 12. september 2014 hos Wayback Machine.
11. ↑  «Robinson-feber». *VG*. 8. desember 1998. s. 49.
12. ↑  Br, Eugene; YSTAD, AL LARAN og SVEINUNG UDDU (3. desember 2000). «- Det gikk en liten faen i meg». *Dagbladet.no* **(norsk)**. Besøkt 24. april 2019.
13. ↑  Tronstad, Ole-Christian (2. desember 2001). «Årets Robinson». *Dagbladet.no* **(norsk)**. Besøkt 27. april 2019.
14. ↑  «Robinson-vinner vil til bunns». *www.vg.no* **(norsk)**. 25. februar 2003. Besøkt 27. april 2019.
15. ↑  NRK (8. desember 2003). «Orderud ble Robinson». *NRK*. Besøkt 27. april 2019.
16. ↑  S, Marius; vik (6. desember 2004). «Lykkelig som åpen homofil». *Dagbladet.no* **(norsk)**. Besøkt 27. april 2019.
17. ↑  «Får oppfylt forfatterdrømmen etter «Robinson»-seier». *www.vg.no* **(norsk)**. 5. desember 2010. Besøkt 27. april 2019.
18. ↑  TV2 - Robinson-vinner Elisabeth Nielsen: – Det var et helvetes eventyr
19. 1 2  VG - «Robinson» tapte finaleduellen mot TVNorge-kjendiser (11.5.2015)
20. ↑  writesafemail, writemailSofie Braseth. «Thomas (24) vant «Robinsonekspedisjonen»». *Kjendis*. Arkivert fra originalen 30. mai 2016. Besøkt 29. mai 2016.
21. ↑  VG - Robinsongjengen klare for intriger (1999)
22. ↑  Dagbladet - PR-klaff for «Robinson» (1999) Arkivert 6. oktober 2014 hos Wayback Machine.
23. ↑  Dagbladet - Disse vil bli Robinson (2000) Arkivert 5. mars 2016 hos Wayback Machine.
24. ↑  NA24 – Robinson også neste år (2000)[*død lenke*]
25. ↑  VG - En halv million så Robinson-Barry reise (2000)
26. ↑  Dagbladet - Søndagens episode av «Robinsonekspedisjonen» på TV3 satte ny rekord (2000)[*død lenke*]
27. ↑  Dagbladet - Robinsonromanse trakk seere (2000)
28. ↑  NA24 - Gode Robinson-tall før siste runde (2000)[*død lenke*]
29. ↑  Aftenposten morgen - Kongelig forlovelse gav nett-rekord (5.12.2000, s.17)
30. ↑  VG - Rekord for «Robinson-ekspedisjonen» (2000)
31. 1 2  Online Magasinet - Få søkere til Robinson (2002)[*død lenke*]
32. ↑  Dagbladet - Kjendishjelp for TV3 (2002)[*død lenke*]
33. 1 2  NA24 - Mindre interesse for Robinson-ekspedisjonen (2003)[*død lenke*]
34. ↑  «Kampanje - 469 000 så Robinson-finalen (2002)». Arkivert fra originalen 23. mai 2022. Besøkt 10. september 2009.
35. ↑  «Kampanje – 2 000 vil dra på Robinson-ekspedisjon (2003)». Arkivert fra originalen 23. mai 2022. Besøkt 10. september 2009.
36. ↑  «Kampanje - Skuffende slutt for Robinson (2003)». Arkivert fra originalen 20. september 2018. Besøkt 10. september 2009.
37. 1 2  «Kampanje - Ber TV3 droppe mer Robinson (2003)». Arkivert fra originalen 20. september 2018. Besøkt 10. september 2009.
38. ↑  Dagbladet - På vei til «Robinson» (2004) Arkivert 5. mars 2016 hos Wayback Machine.
39. 1 2  «Arkivert kopi». Arkivert fra originalen 9. september 2009. Besøkt 7. september 2009.
40. ↑  Kampanje - Åpner likevel for ny øy-ekspedisjon (2004) Arkivert 4. mars 2016 hos Wayback Machine. (noe som ga TV3 en markedsandel på 20,9 prosent i riksuniverset (12+))
41. ↑  «Kampanje - Robinson synker som en stein (2005)». Arkivert fra originalen 25. januar 2010. Besøkt 7. september 2009.
42. ↑  Amta – Deltar i Robinson (2007)
43. ↑  «Kampanje - Mest sett på TV3 (2007)». Arkivert fra originalen 4. mars 2016. Besøkt 10. september 2009.
44. ↑  Stenberg, Ole E. (3. september 2008). «TV3 lager luksus-Robinson». *VG*. Besøkt 7. september 2008.
45. ↑  Dagbladet 15. september 2008. Fakta. Robinsonekspedisjonen. Side 51
46. ↑  VG - Måtte bruke alle Robinson-reservene
47. ↑  TV2 - Marielle er ny Robinson-babe (2008) Arkivert 1. desember 2008 hos Wayback Machine. («Vee Hanum sier at de aldri har hatt så mange søkere til realityserien noen gang tidligere, hele 7000 har meldt sin interesse»)
48. ↑  NA24 – NRK er fortsatt størst (2008) Arkivert 22. mai 2009 hos Wayback Machine.
49. ↑  «Beste Robinson siden 2000». KLIKK.no. 16. desember 2008. Arkivert fra originalen 17. desember 2008. Besøkt 17. desember 2008.
50. ↑  OA – Blir tv-kjendis igjen (2009)
51. 1 2  Agderposten – Annerledes enn jeg trodde
52. ↑  Kjendis.no – Her evakueres «Robinson»-deltakerne Arkivert 28. januar 2012 hos Wayback Machine.
53. ↑  «Kampanje - Seerne bet på Robinson-kulda (12.3.2012)». Arkivert fra originalen 15. mars 2012. Besøkt 9. august 2012.
54. ↑  VG - Solid nedtur for Robinsonekspedisjonen (2.4.2012)
55. ↑  VG - (30.9.2013)
56. ↑  TV3 - Se det tårevåte gledesbrølet! (2013) Arkivert 10. februar 2015 hos Wayback Machine. «Det ble en spennende finale i Robinsonekspedisjonen. Bjørn Tore sikret seg første finaleplass etter at han sto lengst på planken. Carl, Marit og Hans Olaf måtte gjennom tidenes mest oppfattende Robinson-hinderløype. Carl vant overlegent, og satt dermed i finaleøyråd mot Bjørn Tore. Det ble et jevnt og nervepirrende øyråd. Carl fikk fem stemmer - Bjørn Tore fikk seks.»
57. ↑  Kampanje - Startet Robinson-jakten i sommer (15.8.2014)
58. ↑  Kjendis - «Robinson»-deltakerne ble IQ-testet og delt inn i «de smarte» og «de dumme» (9.2.2015) Arkivert 9. februar 2015 hos Wayback Machine.
59. ↑  Jerijervi, Dag Robert. «TV 2 satte Robinson-rekord». *kampanje.com*. Besøkt 2. september 2021.
60. ↑  Kalleberg, Johannes Enli. «Robinsonekspedisjonen tilbake på TV3 – Vikingane-profil blir programleder». *kampanje.com*. Besøkt 2. september 2021.
61. ↑  Christensen, Siri Berge. ««Skal vi danse»-Philip er med i årets «Robinson»». *VG.no*. Besøkt 12. august 2022.
62. ↑  «Gled deg til «Robinson VIP» | ABC Nyheter». *ABC Nyheter*. 15. juli 2004. Besøkt 11. oktober 2016.
63. ↑  «Ikke bitter over juks». *Dagbladet*. 21. mars 2005. Besøkt 17. desember 2008. [*død lenke*]
64. ↑  «Juks hele veien». *Dagbladet*. 20. mars 2005. Besøkt 17. desember 2008. [*død lenke*]
65. ↑  «Mener VIP-Robinson gjorde det sterkt». *kampanje.com*. 17.1.2005. Besøkt 11. oktober 2016.
66. ↑  «Robinson synker som en stein». *kampanje.com*. 1.2.2005. Besøkt 11. oktober 2016.
67. ↑  «Kampanje - Paradise-deltakere løfter Robinson (16.9.2013)». Arkivert fra originalen 24. mars 2014. Besøkt 16. september 2013.
68. ↑  Dagbladet - Oftebro mot Hjeltnes Høstens store duell mellom TV3 og TV 2 (1999) Arkivert 25. mars 2014 hos Wayback Machine.
69. ↑  «Kampanje – Robinson til topps (2000)». Arkivert fra originalen 9. februar 2015. Besøkt 10. september 2009.
70. ↑  Barnevakten - Robinson lærer barn å plage hverandre (2004)[*død lenke*]
71. ↑  NRK - Aldri mer reality-psykolog (2004)

Eksterne lenker
---------------

* Offisielt nettsted Rediger på Wikidata


|  |  |
| --- | --- |
| Oppslagsverk/autoritetsdata | Store norske leksikon
 |